Imtella' Novembru 19, 2021 Il-Kanċillier Awstrijak Alexander Schallenberg ħabbar li mill-ewwel ta' Frar tas-sena d-dieħla, it-tilqima kontra l-Covid-19 se ssir obbligatorja. F'konferenza tal-aħbarijiet dalgħodu Schallenberg ħabbar li mit-Tnejn li ġej, l-Awstrija se timponi lockdown mal-pajjiż kollu li se jtul minn tal-inqas għaxart ijiem bil-għan li tiġi evitata l-ħames mewġa tal-Covid. Huwa qal: minkejja xhur ta' persważjoni, ma rnexxilniex nikkonvinċiu biżżejjed nies biex jitlaqqmu", il-Kanċillier Awstrijakk. Huwa akkuża lil dawk li għażlu li ma jitlaqqmux b'"attakk fuq is-sistema tas-saħħa". Il-kanċillier qal li jweġġa' ħafna li mit-Tnejn kellu jordna lockdown nazzjonali, iżda saħaq li dan kien neċessarju għax ħafna nies naqsu milli juru solidarjetà u għażlu li ma jitlaqqmux. Intant f'bosta pajjiżi Ewropej, fosthom il-Ġermanja u l-Greċja qegħdin jimponu kontrolli aktar stretti fil-konfront ta' dawk li għażlu li ma jitlaqqmux.